Põhja-Eesti rannikumadalik on väga hõreda asustusega, mis osalt tuleneb ala mõõtmetest ja kujust, ent osalt ka maaharimiseks sobimatutest muldadest. Siin paikneb hajusalt vanu kalurikülasid, kus varematel aegadel edendati ülemerenaabritega nn sõbrakaubandust. Suuremateks asulateks on Aseri, Sillamäe linna klindialune osa ning Narva-Jõesuu. Kui kaks esimest on tööstuskeskused, siis viimane on juba möödunud sajandi lõpust olnud tuntud puhkeasula. Suurim ohuallikas rannikumadaliku ning kogu Soome lahe keskkonnale on Sillamäe endise uraanirikastuskombinaadi settebassein, mis on merest eraldatud vaid kitsa tammiga. Selle ohutuks tegemine on lähimate aastate suurim keskkonnakaitse projekt Eestis. Meriküla ja Narva-Jõesuu vahelist liivaranda on viimasel aastakümnel tormilainete poolt korduvalt purustatud. Hävinud plaaþi taastamiseks on pumbatud setteid mere sügavamast osast rannikule.